กรมบัญชีกลาง ตั้งเป้ามีผู้ประกอบการจำหน่ายสินค้า-บริการและที่พักทั่วประเทศเข้าร่วมมาตรการส่งเสริมการท่องเที่ยวในประเทศ ชิมช้อปใช้กว่า 40,000 ราย
กรมบัญชีกลาง ตั้งเป้ามีผู้ประกอบการจำหน่ายสินค้า-บริการและที่พักทั่วประเทศเข้าร่วมมาตรการส่งเสริมการท่องเที่ยวในประเทศ ชิมช้อปใช้กว่า 40,000 รายนางสาววิลาวรรณ พยาน้อย รองอธิบดีกรมบัญชีกลาง เปิดเผยถึงมาตรการส่งเสริมการท่องเที่ยวในประเทศ "ชิมช้อปใช้" ว่า กรมบัญชีกลางได้ร่วมกับธนาคารกรุงไทยและหน่วยงานที่เกี่ยวข้อง เชิญชวนผู้ประกอบการร้านค้าที่จำหน่ายสินค้าและบริการ อาทิ ร้านอาหาร ขายสินค้าและให้บริการร้านค้าท้องถิ่น สินค้าโอทอป วิสาหกิจชุมชน ร้านธงฟ้าประชารัฐ รวมถึงประเภทที่พัก โรงแรมและโฮมสเตย์ต่างๆ มาลงทะเบียนร่วมโครงการโดยเปิดรับสมัครตั้งแต่วันที่ 28 สิงหาคม - 20 กันยายนนี้ โดยผู้สมัครจะต้องยื่นเอกสารลงทะเบียน ได้แก่ หนังสือรับรองการจดทะเบียนของกระทรวงพาณิชย์ หรือหน่วยงานที่เกี่ยวข้อง หากไม่ได้ยื่นจดทะเบียนแต่เป็นกิจการที่ค้าขายจริง กรมบัญชีกลางได้ทำหนังสือแจ้งไปยังกระทรวงมหาดไทยและหน่วยงานที่เกี่ยวข้องให้การรับรองผู้ประกอบการดังกล่าว นอกจากนี้จะต้องมีบัตรประจำตัว บัญชีเงินฝากธนาคารกรุงไทยและสมาร์ทโฟนสำหรับดาวน์โหลดแอปพลิเคชันถุงเงิน ซึ่งจะแบ่งเป็น 2 กระเป๋า คือ วงเงินที่ให้รายละ 1,000 บาท สามารถซื้อสินค้าและบริการได้ทุกประเภท ยกเว้นการเติมน้ำมัน และอีกกระเป๋า ประชาชนจะต้องเติมเงินเองเมื่อใช้จ่ายจะได้คืนเงินร้อยละ 15 ล่าสุดอยู่ระหว่างการเพิ่มเติมกิจการท่องเที่ยวด้านการนวด สปา และการท่องเที่ยวท้องถิ่นเสนอให้คณะรัฐมนตรีพิจารณาเห็นชอบให้ได้รับสิทธิคืนเงินร้อยละ 15 สำหรับผู้ที่สนใจในส่วนกลางลงทะเบียนได้ที่กรมบัญชีกลาง ส่วนภูมิภาคสมัครได้ที่สำนักงานคลังจังหวัดไม่เว้นวันหยุดราชการ ขณะเดียวกันธนาคารกรุงไทยยังประสานงานกับลูกค้าที่สนใจและแจ้งมายังสำนักงานคลังจังหวัดลงพื้นที่ไปรับสมัครยังจุดต่างๆ เพิ่มเติม คาดว่าจะมีผู้ประกอบการลงทะเบียนกว่า 40,000 ราย ผู้สนใจสอบถามข้อมูลได้ที่หมายเลข 02-2706400 กด 7